Edizzjoni Provviżorja
KONKLUŻJONIJIET TAL-AVUKAT ĠENERALI
CAMPOS SÁNCHEZ-BORDONA
ippreżentati fit‑30 ta’ April 2026 (1)
Kawża C‑274/25
Alternative Payments UAB
vs
Lietuvos Bankas
(talba għal deċiżjoni preliminari mressqa mil-Lietuvos vyriausiasis administracinis teismas (il-Qorti Amministrattiva Suprema tal-Litwanja))
“Rinviju għal deċiżjoni preliminari – Servizzi ta’ pagament fis-suq intern – Direttiva (UE) 2015/2366 – Regolament (UE) Nru 260/2012 – Tipi ta’ servizzi ta’ pagament – Servizz ta’ debitu dirett – Intervent mill-fornituri ta’
servizzi ta’ pagament tal-pagatur u tal-benefiċjarju fid-debitu dirett – Servizz ta’ akkwist ta’ tranżazzjoni ta’ pagament – Servizz ta’ bidu ta’ pagament”
1.        Fil-kuntest ta’ dan ir-rinviju għal deċiżjoni preliminari, il-Qorti tal-Ġustizzja hija mistiedna tinterpreta diversi dispożizzjonijiet tar-Regolament (UE) Nru 260/2012 (2) u tad-Direttiva (UE) 2015/2366 (3), sabiex tiddeċiedi meta servizz ta’ pagament partikolari jista’ jiġi kklassifikat bħala “servizz ta’ debitu dirett”.
2.        It-tilwima fil-kawża prinċipali tirrigwarda jekk fornitur ta’ servizzi ta’ pagament (iktar ’il quddiem, il-“FSP”) jipprovdix servizz ta’ debitu dirett li, bħala prinċipju, mingħajr il-liċenzja meħtieġa mill-awtorità superviżorja, jew għall-kuntrarju, jekk jipprovdix “servizz ta’ kisba ta’ tranżazzjoni ta’ pagament” jew “servizz ta’ bidu ta’ pagament”.
I.      Il-kuntest ġuridiku
A.      Id‑dritt tal‑Unjoni
1.      DSP2
3.        L-Artikolu 4
jipprovdi li:
“[…]
3.      ‘servizz ta’ pagament’ tfisser wieħed jew aktar mill-attivitajiet ta’ negozju kif stabbilita fl-Anness I;
4.      ‘istituzzjoni ta’ pagament’ tfisser persuna ġuridika li tkun ingħatat l-awtorizzazzjoni skont l-Artikolu 11 biex tipprovdi u twettaq servizzi ta’ pagament fl-Unjoni kollha;
5.      ‘tranżazzjoni ta’ pagament’ tfisser att, mibdi mill-pagatur jew f’ismu jew mill-benefiċjarju, ta’ tqegħid, ta’ trasferiment jew ta’ ġbid ta’ fondi, irrispettivament minn kwalunkwe obbligu sottostanti bejn il-pagatur u l-benefiċjarju;
[…]
9.      ‘benefiċjarju’ tfisser persuna fiżika jew ġuridika li tkun ir-riċevitur intenzjonat ta’ fondi li kienu s-suġġett ta’ tranżazzjoni ta’ pagament;
[…]
11.      ‘fornitur ta’ servizzi ta’ pagament’ tfisser korp imsemmi fl-Artikolu 1(1) jew persuna fiżika jew ġuridika li jibbenefikaw minn eżenzjoni skont l-Artikolu 32 jew 33;
12.      ‘kont ta’ pagament’ tfisser kont miżmum f’isem utent wieħed jew aktar ta’ servizzi ta’ pagament li jintuża għall-esekuzzjoni ta’
tranżazzjonjiet ta’ pagament;
[…]
15.      ‘servizz ta’ bidu ta’ pagament’: tfisser servizz sabiex tinbeda ordni ta’ pagament fuq talba tal-utent ta’ servizzi ta’ pagament fir-rigward ta’ kont ta’ pagament miżmum għand fornitur ta’ servizzi ta’ pagament ieħor;
[…]
23.      ‘debitu dirett’ tfisser servizzi ta’ pagament biex jiġi ddebitat il-kont ta’ pagament ta’
pagatur, fejn tranżazzjoni ta’ pagament tinbeda mill-benefiċjarju abbażi tal-kunsens mogħti mill-pagatur lill-benefiċjarju, ill-fornitur ta’ servizzi ta’ pagament tal-benefiċjarju, jew lill-fornitur ta’ servizzi ta’ pagament tal-pagatur stess;
[…]
44.      ‘akkwist ta’ tranżazzjonijiet ta’ pagament’ tfisser servizz ta’ pagament ipprovdut minn fornitur ta’ servizzi ta’ pagament li jidħol f’kuntratt ma’ benefiċjarju biex jaċċetta u jipproċessa tranżazzjonijiet ta’ pagament, li jirriżultaw fi trasferiment ta’ fondi lill-benefiċjarju;
[…].”
4.        L-Anness I jelenka, fost l-oħrajn, bħala attivitajiet relatati mas-servizzi ta’ pagament imsemmija fl-Artikolu 4(3), dawn li ġejjin:
“[…]
3.      Esekuzzjoni ta’ tranżazzjonijiet ta’ pagament, inkluż trasferimenti ta’ fondi fuq kont ta’ pagament mal-fornitur ta’ servizzi ta’ pagament jew ma’ fornitur ta’ servizzi ta’ pagament ieħor:
a)      esekuzzjoni ta’ debiti diretti, inkluż debiti diretti ta’ darba,
b)      esekuzzjoni ta’ tranżazzjonijiet ta’ pagament permezz ta’
kard ta’ pagament jew strument ta’ pagament simili jew apparat simili;
c)      esekuzzjoni ta’ trasferimenti ta’ kreditu, fosthom ordnijiet permanenti.
4.      Esekuzzjoni ta’ tranżazzjonijiet ta’ pagament meta l-fondi huma koperti minn linja ta’ kreditu għal utent ta’ servizzi ta’ pagament:
a)      esekuzzjoni ta’ debiti diretti, inkluż debiti diretti ta’ darba,
b)      esekuzzjoni ta’ tranżazzjonijiet ta’ pagament permezz ta’
kard ta’ pagament jew apparat simili,
c)      esekuzzjoni ta’ trasferimenti ta’ kreditu, fosthom ordnijiet permanenti.
5.      Ħruġ ta’ strumenti ta’ pagament u/jew il-kisba ta’ tranżazzjonijiet ta’ pagament.
[…]
7.      Servizzi ta’ bidu ta’ pagament.
[…].”
5.        L-Artikolu 81(3) tagħha jipprovdi li:
“[…] Meta t-tranżazzjoni ta’ pagament tinbeda mill-benefiċjarju jew permezz tiegħu, il-fornitur ta’ servizzi ta’ pagament tal-benefiċjarju għandu jiżgura li l-ammont sħiħ tat-tranżazzjoni ta’ pagament ikun riċevut mill-benefiċjarju.”
6.        L-Artikolu 83(3) tagħha jistabbilixxi li:
“L-Istati Membri għandhom jesiġu li l-fornitur tas-servizzi ta’ pagament tal-benefiċjarju jittrażmetti ordni ta’ pagament mibdija mill-benefiċjarju jew permezz tiegħu lill-fornitur ta’ servizzi ta’ pagament tal-pagatur fil-limiti ta’ żmien miftehma bejn il-benefiċjarju u l-fornitur tas-servizzi ta’ pagament, b’hekk jippermetti saldu, sa fejn id-debitu dirett ikun ikkonċernat, fid-data debitament maqbula.”
2.      Ir-Regolament Nru 260/2012
7.        Skont l-Artikolu 1(1) tiegħu, dan ir-regolament “jistabbilixxi r-regoli għat-tranżazzjonijiet ta’ trasferiment tal-kreditu u ta’ debiti diretti denominati fl-euro fi ħdan l-Unjoni meta kemm il-fornitur tas-servizz ta’ pagament ta’ min iħallas kif ukoll il-fornitur tas-servizz ta’ pagament tal-benefiċjarju jkunu jinsabu fl-Unjoni, jew fejn il-fornitur tas-servizz ta’ pagament uniku (PSP) involut fit-tranżazzjoni tal-pagament ikun jinsab fl-Unjoni.”
8.        L-Artikolu 2
jipprovdi li:
“[…]
2)      ‘debitu dirett’ tfisser servizz ta’ pagament nazzjonali jew transkonfinali għad-debitu ta’ kont ta’ pagament ta’ min iħallas, meta tranżazzjoni ta’ pagament tinbeda mill-benefiċjarju abbażi tal-kunsens ta’ min iħallas;
3)      ‘min iħallas’ tfisser pesuna fiżika jew ġuridika li jkollha kont ta’ pagament u tippermetti ordni ta’ pagament minn dak il-kont ta’ pagament, jew, kont ta’ pagament fejn ma jkun hemm l-ebda kont ta’ pagament ta’ min iħallas, tkun persuna fiżika jew ġuridika li tagħmel ordni ta’ pagament għall-kont ta’ pagament ta’ benefiċjarju;
4)      ‘benefiċjarju’ tfisser persuna fiżika jew ġuridika li għandha kont tal-pagament u li tkun ir-reċipjent intiż tal-fondi li kienu s-suġġett tat-tranżazzjoni ta’ pagamenti;
[…]
11)      ‘ordni ta’ pagament’ tfisser struzzjoni minn min iħallas jew mill-benefiċjarju lill-PSP tiegħu li titlob it-twettiq ta’ tranżazzjoni ta’ pagament;
[…]
20)      ‘ġbir’ tfisser parti minn debitu dirett li tibda mill-inizjazzjoni tiegħu mill-benefiċjarju sa tmiem it-tranżazzjoni permezz ta’ debitu normali tal-kont ta’ pagament ta’ min iħallas;
21)      ‘mandat’ tfisser l-espressjoni ta’ kunsens u awtorizzazzjoni mogħtija minn min iħallas lill-benefiċjarju u (direttament jew indirettament permezz tal-benefiċjarju) lill-PSP ta’ min iħallas biex jippermetti lill-benefiċjarju jibda jiġbor id-debitu tal-kont tal-pagament speċifikat ta’ min iħallas u biex il-PSP ta’ min iħallas ikun jista’ jikkonforma ma’ tali istruzzjonijiet;
[…].”
9.        L-Artikolu 5(3) jipprovdi li:
“3.      Il-PSPs għandhom iwettqu debiti diretti skont ir-rekwiżiti li ġejjin, suġġett għal kwalunkwe obbligu stipulat fil-liġi nazzjonali li timplimenta d-Direttiva 95/46/KE:
a)      il-PSP tal-benefiċjarju irid jiżgura li:
i)      il-benefiċjarju jipprovdi l-elementi tad-data speċifikati fil-punt (3)(a) tal-Anness mal-ewwel debitu dirett u ma’ debitu dirett ta’ darba u ma’ kull tranżazzjoni ta’ pagament sussegwenti,
ii)      min iħallas jagħti l-kunsens tiegħu kemm lill-benefiċjarju u kemm lill-PSP ta’ min iħallas (direttament jew indirettament permezz tal-benefiċjarju); il-mandati, flimkien ma’ modifiki li jsiru iktar tard jew kanċellazzjonijiet, jintrefgħu mill-benefiċjarju jew minn parti terza f’isem il-benefiċjarju u il-benefiċjarju jiġi nfurmat dwar dan l-obbligu mill-PSP tiegħu skont l-Artikoli 41 u 42 tad-Direttiva 2007/64/KE;
[…].”
B.      Id-dritt Litwan
10.      Id-DSP2 ġiet trasposta fid-dritt Litwan, b’mod partikolari permezz tal-Liġi dwar il-Pagamenti (4) u l-Liġi dwar l-Istituzzjonijiet ta’ Pagamenti (5).
1.      Il-Liġi dwar il-Pagamenti
11.      L-Artikolu 2 fih definizzjonijiet simili għal dawk tad-DSP2.
12.      L-Artikolu 5 jistipula li s-servizzi ta’ pagament jikkonsistu fi tranżazzjonijiet ta’ pagament bħal, fost l-oħrajn, l-eżekuzzjoni ta’ debiti diretti, inklużi debiti diretti ta’ darba.
13.      F’konformità mal-Artikolu 6(3), l-istituzzjonijiet ta’ pagamenti għandhom jitqiesu bħala FSP.
2.      Il-Liġi dwar l-Istituzzjonijiet ta’ Pagament
14.      Skont l-Artikolu 2(5), istituzzjoni ta’ pagament hija persuna ġuridika li kisbet liċenzja ta’ istituzzjoni ta’ pagament jew liċenzja ta’ istituzzjoni ta’ pagament biex tipprovdi biss servizzi ta’ informazzjoni dwar il-kontijiet, jew liċenzja ta’ istituzzjoni ta’ pagament għal attivitajiet ristretti.
15.      L-Artikolu 4(1) jipprevedi li istituzzjoni ta’ pagament tista’ tipprovdi biss servizzi ta’ pagament speċifikati fil-liċenzja mogħtija lilha mill-awtorità superviżorja.
II.    Il-fatti, il-kawża u d-domandi preliminari
16.      Alternative Payments UAB hija kumpannija li, fis‑16 ta’ Settembru 2014, il-Kunsill tal-Lietuvos Bankas (il-Bank tal-Litwanja) ikkonċedilha liċenzja li tawtorizzaha tipprovdi żewġ tipi ta’ servizzi ta’ pagament: is-servizz ta’ kisba ta’ tranżazzjonijiet ta’ pagament u s-servizz ta’
rimessa ta’ flus.
17.      Fl‑2017, Alternative Payments aderixxiet mas-sistema ta’ pagament CENTROlink taż-Żona Unika ta’ Pagamenti bl-Euro (SEPA) (6) għad-debiti diretti.
18.      Fis‑26 ta’ Awwissu 2022, il-Bank tal-Litwanja irrevoka (7) l-liċenzja ta’
Alternative Payments billi allega total ta’ għaxar ksur. It-talba għal deċiżjoni preliminari tirrigwarda biss il-ħames wieħed, jiġifieri l-provvista minn Alternative Payments ta’ servizzi ta’ ġbir ta’ kreditu mingħajr l-awtorizzazzjoni meħtieġa.
19.      Fil-punt 5 tad-deċiżjoni kkontestata, huwa indikat li:
–        Alternative Payments hija detentriċi ta’ liċenzja biex topera bħala istituzzjoni ta’ pagament li tipprovdi servizzi ta’ pagament bħall-ħruġ ta’ strumenti ta’ pagament jew il-kisba ta’ tranżazzjonijiet ta’ pagament (l-Artikolu 5(5) tal-Liġi dwar il-Pagamenti).
–        Madankollu, Alternative Payments kienet teżegwixxi wkoll debiti diretti (l-Artikolu 5(3) tal-Liġi dwar il-Pagamenti), peress li kienet toħloq kontijiet ta’ pagament għall-klijenti kollha fil-forma IBAN (8) u kienet toħroġ kodiċi ta’ identifikazzjoni għal kull klijent.
–        Alternative Payments kienet tiddebita l-fondi mill-kont ta’ pagament tal-pagatur meta t-tranżazzjoni ta’ pagament tinbeda mill-benefiċjarju (in-negozjant, bħala l-klijent ta’
Alternative Payments) li jkun kiseb il-kunsens tal-pagatur biex jagħmel dan id-debitu.
–        Alternative Payments ittrasferiet l-ammont iddebitat mill-kont ta’ pagament tal-pagatur lill-kont ta’ pagament tal-benefiċjarju miftuħ minn din il-kumpannija f’format ta’ IBAN fis-sistema ta’ pagament CENTROlink. Sussegwentement, il-fondi kienu ttrasferiti, f’intervalli differenti, fil-kontijiet ta’ pagament speċifikati mill-klijenti ta’
Alternative Payments miftuħa ma’ FSP oħra.
20.      Alternative Payments talbet lill-Vilniaus apygardos administracinis teismas (il-Qorti Amministrattiva Reġjonali ta’
Vilnius, il-Litwanja; mill‑1 ta’ Jannar 2024, il-Qorti Amministrattiva Reġjonali) għall-annullament tad-deċiżjoni kkontestata.
21.      Permezz tas-sentenza tal‑14 ta’ Settembru 2023, il-Qorti tal-Prim’Istanza ċaħdet ir-rikors. Hija kkonstatat, b’mod partikolari, li kien twettaq il-ksur indikat fid-deċiżjoni kkontestata u li Alternative Payments, detentriċi ta’ liċenzja għall-provvista ta’ servizzi oħra ta’ pagament, kienet ipprovdiet servizzi ta’ debitu dirett b’mod mhux iġġustifikat.
22.      Alternative Payments ippreżentat appell quddiem il-Lietuvos vyriausiasis administracinis teismas (il-Qorti Amministrattiva Suprema tal-Litwanja) intiż għall-annullament tas-sentenza tal-ewwel istanza u tad-deċiżjoni kkontestata. Skont id-digriet tar-rinviju (9), fl-appell tagħha, hija sostniet li:
–        Il-Qorti tal-Prim’Istanza wettqet żball meta kkonkludiet li Alternative Payments kienet tipprovdi servizz ta’ debitu dirett u meta qieset li l-kriterju fundamentali sabiex jiġi ddeterminat jekk is-servizz ipprovdut jikkostitwixxix debitu dirett ma huwiex il-ftuħ ta’ kontijiet ta’ pagament għall-klijenti professjonali ta’
dik il-kumpannija, iżda dak li jibda t-tranżazzjoni ta’ pagament.
–        Alternative Payments ma tiftaħx u lanqas ma tissorvelja l-kontijiet ta’ pagament tan-negozjanti, li hija l-karatteristika prinċipali ta’ servizz ta’ debitu dirett, u lanqas ma twettaq tranżazzjonijiet ta’ debitu dirett bħal dawk eżegwiti mill-FSP tal-pagatur.
–        Fl‑2017, il-Kunsill Ewropew tal-Pagamenti (10) approva t-talba ta’
Alternative Payments biex taderixxi mal-iskema ta’ debitu dirett SEPA u mas-sistema ta’ trasferiment ta’ kreditu SEPA. Dan jikkonferma li d-debitu dirett SEPA huwa biss soluzzjoni teknika neċessarja sabiex Alternative Payments tipprovdi servizz ta’ pproċessar (ksib ta’ tranżazzjonijiet) ta’ pagamenti.
–        Is-servizzi pprovduti minn Alternative Payments huma konformi mal-liċenzja tagħha, kif jixhed il-kuntratt ta’ detentur ta’ BIC aċċessibbli, li permezz tiegħu l-Bank tal-Litwanja awtorizza lil Alternative Payments sabiex tippreżenta ordnijiet ta’ pagament u tirċievi pagamenti mis-sistema ta’ pagament bl-imnut SEPA-MMS.
23.      Fir-risposta tiegħu, il-Bank tal-Litwanja talab li l-appell jiġi miċħud u li tiġi kkonfermata s-sentenza tal-Prim’Istanza.
24.      Huwa f’dan il-kuntest li l-Lietuvos vyriausiasis administracinis teismas (il-Qorti Amministrattiva Suprema tal-Litwanja) tagħmel lill-Qorti tal-Ġustizzja d-domandi preliminari li ġejjin:
“1)      Il-punt 2 tal-Artikolu 2 tar-Regolament [Nru 260/2012] u l-punt 23 tal-Artikolu 4, paragrafi 3(a) u 4(a) tal-Anness I tad-[DSP2], għandhom jiġu interpretati fis-sens li huwa biss [il-FSP] ta’ min iħallas li għandu jitqies li huwa l-fornitur ta’ servizzi ta’ debitu dirett, jew fis-sens li s-servizz huwa ipprovdut kemm mill-[FSP] ta’ min iħallas kif ukoll minn dak tal-benefiċjarju?
2)      Il-punt 2 tal-Artikolu 2 tar-Regolament [Nru 260/2012] u l-punt 23 tal-Artikolu 4 tad-[DSP2], kif ukoll il-paragrafi 3(a) u 4(a) tal-Anness I ta’ din id-direttiva, f’ċirkustanzi bħal dawk fil-kawża prinċipali, għandhom jiġu interpretati fis-sens li istituzzjoni ta’ ħlas, bħall-[FSP] tal-benefiċjarju, li tittrażmetti istruzzjonijiet ta’ debitu dirett, iżda li ma twettaqx direttament hija stess tranżazzjonijiet ta’ debitu u tiġbor il-fondi abbażi tal-kunsensi minn qabel tal-persuni li jħallsu mogħtija lill-klijenti (benefiċjarji) u tpoġġihom f’kontijiet b’funzjonalità ristretta, tkun qiegħda tipprovdi servizz ta’ debitu dirett?
3)      Jekk ir-risposta għall-ewwel domanda tkun li l-[FSP] tal-benefiċjarju ma jitqiesx li huwa fornitur ta’ servizzi ta’ debitu dirett, u jekk ir-risposta għat-tieni domanda tkun fin-negattiv, il-punt 44 tal-Artikolu 4 tad-[DSP2] u l-paragrafu 5 tal-Anness I ta’ din id-direttiva għandhom jiġu interpretati fis-sens li, f’ċirkustanzi bħal dawk fil-kawża prinċipali, istituzzjoni ta’ ħlas, bħall-[FSP] tal-benefiċjarju, li tittrażmetti istruzzjonijiet ta’ debitu dirett, iżda li ma twettaqx hija stess direttament tranżazzjonijiet ta’ debitu u tiġbor fondi abbażi tal-kunsensi minn qabel tal-persuni li jħallsu mogħtija lill-klijenti (benefiċjarji), u sussegwentement tittrasferixxi dawn il-fondi fil-kontijiet tal-klijenti miżmuma ma’ [FSP] oħra, tkun qiegħda tipprovdi servizz ta’ pproċessar ta’ tranżazzjoni ta’ ħlas?
4)      Jekk ir-risposta għat-tielet domanda tkun fin-negattiv, il-punt 15 tal-Artikolu 4 tad-[DSP2] u l-paragrafu 7 tal-Anness I ta’ din id-direttiva għandhom jiġu interpretati fis-sens li, f’ċirkustanzi bħal dawk fil-kawża prinċipali, istituzzjoni ta’ ħlas, bħall-[FSP] tal-benefiċjarju, li tibda servizz ta’ debitu dirett abbażi tal-istruzzjonijiet tal-benefiċjarju, iżda li ma twettaqx hija stess tranżazzjonijiet ta’ debitu dirett u tiġbor fondi abbażi tal-kunsensi minn qabel tal-persuni li jħallsu mogħtija lill-klijenti (benefiċjarji), għandha titqies li tipprovdi servizz ta’ bidu ta’ ħlas?”
III. Il-proċedura quddiem il-Qorti tal-Ġustizzja
25.      It-talba għal deċiżjoni preliminari ġiet irreġistrata fir-Reġistru tal-Qorti tal-Ġustizzja fl‑10 ta’ April 2025.
26.      Ġew ippreżentati osservazzjonijiet bil-miktub minn Alternative Payments, mill-Gvern Ċek, il-Gvern Taljan u dak Litwan, kif ukoll mill-Kummissjoni Ewropea.
27.      Il-Qorti tal-Ġustizzja ma qisitx li kien neċessarju li tinżamm seduta.
IV.    Analiżi
A.      Il-kunsiderazzjonijiet preliminari
28.      Sabiex jiġi ddeterminat it-tip ta’ servizzi ta’ pagament ipprovduti minn Alternative Payments, huma rilevanti l-fatti li l-qorti tar-rinviju kkunsidrat bħala stabbiliti u tesponi fil-punti 13.1 sa 13.6 tad-deċiżjoni tar-rinviju kif ġej:
–        “F’[Alternative Payments], kull klijent (negozjant) għandu kont miftuħ fil-format IBAN u jingħata kodiċi ta’ identifikazzjoni, minkejja li l-funzjonalità ta’ dawn il-kontijiet hija limitata u l-klijenti (negozjanti) ma għandhomx aċċess għalihom, ma jistgħux jibdew pagamenti, eċċ.”.
–        “Il-pagatur (xerrej) ta l-kunsens tiegħu lill-klijent ta’ [Alternative Payments] (negozjant, benefiċjarju tal-fondi) sabiex tiddebita fondi mill-kont tiegħu.”
–        “Il-klijent ta’ [Alternative Payments] (negozjant), li huwa l-benefiċjarju finali tal-fondi, jibda jiddebita l-kont tal-pagatur (xerrej).”
–        “[Alternattivi Payments] tittrażmetti l-ordnijiet ta’ debitu dirett mogħtija mill-klijenti tagħha (negozjanti, benefiċjarji tal-fondi) għall-iskema ta’ debitu dirett SEPA, bl-użu tas-sistema ta’ pagament CENTROlink u, fuq il-bażi ta’ dawn l-ordnijiet, il-fondi j inġabrufuq il-bażi tal-kunsens mogħti minn qabel mill-pagatur lill-klijenti (negozjanti, benefiċjarji tal-fondi) sabiex jiddebitaw fondi regolarment fuq mill-kontijiet ta’ pagament tagħhom. Id-debitu fil-kont tal-pagatur isir mill-[FSP] tal-pagatur, li jiftaħ u jimmaniġġja l-kont ta’ pagament tal-pagatur.”
–        “Il-fondi miġbura huma ttrasferiti fil-kontijiet ristretti miftuħa għall-klijenti (negozjanti, benefiċjarji tal-fondi) fis-sistema ta’ [Alternative Payments]. Dawn il-fondi mbagħad jiġu ttrasferiti minn [Alternative Payments] fil-kontijiet ta’ pagament speċifikati mill-klijenti (negozjanti, benefiċjarji tal-fondi) miftuħa ma’ [FSP] oħra.”
–        “Skont il-kundizzjonijiet ġenerali tal-kuntratt ta’ [Alternative Payments], din tal-aħħar tipprovdi lill-klijenti tagħha servizz ta’ ġbir ta’ debiti diretti SEPA u tgħinhom jirċievu u jipproċessaw b’mezzi oħra, il-pagamenti ta’ oġġetti u ta’ servizzi mwettqa mill-konsumaturi [...]. Il-klijent ta’ [Alternative Payments] għandu jirċievi mandat ta’ debitu dirett SEPA mingħand l-utent (debitur) tiegħu. L-utent jista’ jitlob lill-[FSP] tiegħu biex iħallas lura l-fondi miġbura permezz ta’ debitu dirett SEPA fi żmien tmien ġimgħat mill-ġbir, u [Alternative Payments] ma tistax tirrifjuta li taċċetta r-rifużjoni [...].”
B.      L-ewwel domanda preliminari
29.      Il-qorti tar-rinviju tixtieq tkun taf jekk l-Artikolu 2(2) tar-Regolament Nru 260/2012 u l-punt 23 tal-Artikolu 4, flimkien mal-punti 3(a) u 4(a) tal-Anness I tad-DSP2, “għandhom[x] jiġu interpretati fis-sens li huwa biss [il-FSP] ta’ min iħallas li għandu jitqies li huwa l-fornitur ta’ servizzi ta’ debitu dirett, jew fis-sens li s-servizz huwa ipprovdut kemm mill-[FSP] ta’ min iħallas kif ukoll minn dak tal-benefiċjarju”.
30.      L-Anness I tad-DSP2 jelenka s-servizzi ta’ pagament imsemmija fil-punt 3 tal-Artikolu 4
ta’ din id-direttiva. Il-punt 3(a) ta’ dan l-anness jirreferi għall-“[e]sekuzzjoni ta’ tranżazzjonijiet ta’ pagament, inkluż trasferimenti ta’ fondi fuq kont ta’ pagament mal-[FSP] jew ma’ [FSP] ieħor” u, b’mod speċifiku, għall-“esekuzzjoni ta’ debiti diretti, inkluż debiti diretti ta’ darba (11).”
31.      Il-Qorti tal-Ġustizzja ddefinixxiet b’mod wiesa’ l-kunċett ta’ debitu dirett fid-Direttiva 2007/64/KE (12), li huwa analogu għall-kunċett korrispondenti tad-DSP2. B’mod partikolari, hija tal-fehma li:
–        il-kunċett ta’ “servizzi ta’ pagament” japplika għall-eżekuzzjoni ta’ debiti diretti mibdija mill-benefiċjarju minn kont li ma huwiex irreġistrat taħt ismu, anki fl-assenza ta’ kwalunkwe obbligu sottostanti bejn min iħallas u l-benefiċjarju, meta l-pagatur, li taħt ismu huwa rreġistrat il-kont ta’ ħlas iddebitat b’dan il-mod, ikun ta l-kunsens tiegħu għal dawn id-debiti diretti (13);
–        tikkostitwixxi wkoll servizz ta’ pagament l-eżekuzzjoni ta’ debiti diretti mibdija minn benefiċjarju minn kont ta’ pagament li ma jkunx id-detentur tiegħu u li d-detentur tal-kont iddebitat ma jkunx ta l-kunsens tiegħu għalih (14).
32.      L-aħjar fehim tad-dibattitu jirrendi opportun li jiġu esposti l-karatteristiċi essenzjali ta’ dan is-servizz, sabiex jiġi ddeterminat jekk, waqt l-eżekuzzjoni tiegħu, humiex qegħdin joperaw biss FSP wieħed jew iż-żewġ FSP inkwistjoni.
1.      Debitu dirett
33.      Il-katalogu tas-servizzi ta’ pagament tad-DSP2 jinkludi tranżazzjonijiet li tradizzjonalment huma assoċjati mal-ġestjoni ta’ kont ta’ pagament, bħall-eżekuzzjoni ta’ trasferimenti ta’ kreditu u debiti diretti. It-tnejn li huma huma s-servizzi ta’ pagament prinċipali li joperaw fis-SEPA, imsemmija fir-Regolament Nru 260/2012.
34.      Fid-debitu dirett, il-pagatur u d-detentur tal-kont (pagatur) jawtorizzaw persuna oħra (il-benefiċjarju tal-pagament, il-kreditur tal-pagatur) biex tiddebita kont ta’ pagament tal-pagatur innifsu.
35.      It-tranżazzjonijiet ta’ debitu dirett huma servizzi ta’ pagament frekwenti ħafna. L-eżempju klassiku huwa d-debitu f’kont bankarju ta’ rċevuti li jikkorrispondu għall-provvista tal-ilma, tal-enerġija, tat-telefon jew tal-internet, li ġeneralment ikunu debiti rikorrenti. Hemm ukoll servizzi ta’ debitu dirett mhux rikorrenti u okkażjonali (pereżempju, id-debitu dirett ta’ pagamenti dovuti lill-awtorità tat-taxxa).
36.      Fid-debitu dirett: a) it-tranżazzjoni tinbeda mill-benefiċjarju tal-pagament, mingħajr ma l-pagatur jintervjeni direttament, minkejja li dan tal-aħħar (il-pagatur) ikun ta l-kunsens tiegħu minn qabel permezz ta’ mandat (15); u b) is-servizz huwa bbażat fuq kont bankarju.
37.      Id-debiti diretti fi ħdan il-qafas tas-SEPA għandhom żewġ varjanti: modalità bażika (CORE) u oħra għal użu esklużiv bejn kumpanniji, persuni li jaħdmu għal rashom jew professjonisti (B2B). Il-FSP li joffru s-servizz ta’ debitu dirett għandhom neċessarjament ikunu parti mill-iskema CORE, filwaqt li l-għażla B2B hija fakultattiva.
38.      Il-karatteristiċi tad-debiti diretti jinkludu dawn li ġejjin (16):
–        Id-detentur ta’ kont tad-debitu għandu jagħti l-kunsens tiegħu minn qabel biex il-pagamenti jiġu ddebitati minn dak il-kont. Il-kunsens għandu jiġi espress f’mandat li jkun fih id-data meħtieġa biex il-kreditur jippreżenta debitu dirett.
–        Il-mandat huwa l-mezz li permezz tiegħu d-debitur a) jippermetti lill-kreditur jibda l-ġbir billi jiddebita l-kont tiegħu; u b) jawtorizza lill-istituzzjoni ta’ ħlas tiegħu
tiddebita l-kont tagħhom għad-debiti ppreżentati għall-ġbir mill-FSP tal-kreditur.
–        Il-kreditur għandu jżomm il-mandat kif ukoll kwalunkwe emenda jew kanċellazzjoni tiegħu.
–        Id-debiti diretti għandhom jiġu ppreżentati qabel id-data tal-ġbir tagħhom, li hija l-mument li fih id-debitur għandu jissodisfa l-obbligu tiegħu li jħallas. It-terminu jvarja skont jekk hijiex tranżazzjoni unika, l-ewwel tranżazzjoni ta’ sensiela ta’ debiti diretti rikorrenti jew debitu ta’ sensiela ta’ debiti diretti rikorrenti.
–        L-identifikatur uniku tal-kreditur u r-riferiment tal-mandat huma obbligatorji. It-tnejn jidentifikaw il-kreditur u d-debiti maħruġa taħt dan il-mandat. Għal pagamenti rikorrenti, dawn għandhom jibqgħu l-istess.
–        L-IBAN jintuża bħala identifikatur tal-kont tad-debitur.
–        Il-BIC jidentifika l-entità finanzjarja tad-debitur.
–        Għandhom jiġu previsti termini massimi ta’ ħlas lura, fuq talba tad-debitur, li għandhom jiġu estiżi għal pagamenti mhux awtorizzati.
2.      Parteċipanti fis-servizz ta’ debiti diretti
39.      Kemm id-DSP2 (punt 23 tal-Artikolu 4) kif ukoll ir-Regolament Nru 260/2012 (punt 2 tal-Artikolu 2) jiddefinixxu d-debitu dirett fit-termini li jiena diġà ttraskrivejt (17).
40.      Iż-żewġ definizzjonijiet, li huma essenzjalment l-istess, jistabbilixxu li f’debitu dirett: a) jiġi ddebitat il-kont ta’ pagament tal-pagatur; b) it-tranżazzjoni ta’ pagament tiġi mibdija mill-benefiċjarju (il-kreditur tal-pagament); u c) il-pagatur ikun ta l-kunsens minn qabel lill-benefiċjarju, lill-FSP tal-benefiċjarju jew lill-FSP tal-pagatur stess.
41.      Madankollu, dawn id-definizzjonijiet ma jistabbilixxux b’mod espliċitu liema FSP għandhom jitqiesu bħala fornituri tas-servizz ta’ pagament b’debitu dirett (18).
42.      Minn dawn id-definizzjonijiet, Alternative Payments tiddeduċi li l-FSP ta’
pagatur biss jipprovdi s-servizz ta’ pagament ta’ debitu dirett (19). Fl-opinjoni tagħha:
–        Debitu dirett jeħtieġ il-ġbir ta’ fondi mill-kont tal-pagatur, li l-FSP tiegħu biss, li jiġġestixxi dan il-kont ta’ pagament, jista’ jagħmel. Il-FSP tal-benefiċjarju ma jistax jaħdem fuq il-kont ta’ pagament tal-pagatur u huwa limitat għal intervent purament tekniku biex jiżgura l-ġbir tal-fondi.
–        Il-FSP tal-benefiċjarju jipprovdi s-servizz ta’ pagament bid-debitu dirett biss meta l-istess entità tkun kemm il-FSP tal-benefiċjarju kif ukoll il-FSP tal-pagatur.
43.      Nifhem, madankollu, li kemm il-FSP tal-pagatur (debitur) kif ukoll il-FSP tal-benefiċjarju (kreditur) huma involuti fil-provvista ta’ debitu dirett. Erba’ raġunijiet iwassluni sabiex inżomm din il-pożizzjoni.
44.      L-ewwel nett, il-kunċett ta’ “mandat” li jinsab fil-punt 21 tal-Artikolu 2 tar-Regolament Nru 260/2012, bħala espressjoni tal-kunsens u tal-awtorizzazzjoni mogħtija minn pagatur lill-benefiċjarju u (direttament jew indirettament permezz tal-benefiċjarju) lill-FSP tal-pagatur, jipprevedi l-intervent ta’ żewġ FSP fir-relazzjoni ġuridika li hija s-suġġett tad-debitu dirett.
45.      F’dik it-tranżazzjoni, jingħata l-permess lill-benefiċjarju, permezz tal-FSP tiegħu, li jibgħat istruzzjoni ta’ pagament lill-FSP tal-pagatur, sabiex dan tal-aħħar iwettaq il-pagament billi jiddebita l-fondi mill-kont tal-pagatur. Minn din il-perspettiva, il-FSP tal-pagatur u tal-benefiċjarju jipprovdu, b’mod konġunt, servizz ta’ debitu dirett.
46.      It-tieni nett, l-Artikoli 81(3) u 83(3) tad-DSP2, li diġà tttranskrivejt (20), jimponu obbligi speċifiċi fuq:
–        il-FSP tal-benefiċjarju, li għandu jiżgura li “l-ammont sħiħ tat-tranżazzjoni ta’ pagament ikun riċevut mill-benefiċjarju”;
–        il-FSP tal-benefiċjarju, li [m]eta t-tranżazzjoni ta’ pagament tinbeda mill-benefiċjarju jew permezz tiegħu, [...] għandu jiżgura li l-ammont sħiħ tat-tranżazzjoni ta’ pagament ikun riċevut mill-benefiċjarju” (Artikolu 81(3);
–        il-FSP tal-benefiċjarju, li għandu jittrażmetti ordni ta’ pagament mibdija mill-benefiċjarju jew permezz tiegħu lill-FSP tal-pagatur fil-limiti ta’ żmien miftehma (Artikolu 83(3).
47.      Dawn iż-żewġ dispożizzjonijiet, nerġa’ nirrepeti, jimponu obbligi speċifiċi fuq il-FSP tal-benefiċjarju għall-eżekuzzjoni korretta tad-debitu dirett. Id-DSP2 għalhekk tippreżupponi li, minbarra l-FSP tal-pagatur, il-FSP tal-benefiċjarju għandu jintervjeni wkoll fis-servizz tad-debitu dirett. Il-parteċipazzjoni tal-FSP tal-benefiċjarju ma hijiex biss azzjoni teknika biex il-fondi jaslu fil-kont ta’ pagament tal-benefiċjarju.
48.      It-tielet nett, l-involviment tal-FSP tal-pagatur, tal-FSP tal-benefiċjarju tiegħu u tal-benefiċjarju fid-debitu dirett tiegħu jista’ jiġi dedott ukoll mill-Kapitlu 7 tal-Manwal dwar l-Iskema (21) bażika tad-debitu dirett SEPA (minn hawn ’il quddiem il-“Manwal”) (22), approvat mill-Kunsill Ewropew tal-Pagamenti.
49.      Il-Manwal jiddefinixxi t-tranżazzjoni ta’ debitu dirett bħala l-“proċedura ta’ eżekuzzjoni ta’ pagament permezz tal-użu tad-debitu dirett, mill-ġbir mibdi mill-kreditur sat-tlestija tiegħu, li hija l-eżekuzzjoni normali [il-fondi għandhom jiġu kkreditati fil-kont ta’ pagament tal-benefiċjarju] jew ir-rifjut, ir-rifużjoni jew ir-rimbors tal-ġbir [wara r-riċeviment tal-istruzzjoni tal-pagatur li jirrimborsa l-fondi dovuti lilu] (23).”
50.      Mid-deskrizzjoni tan-natura tad-debiti diretti tas-SEPA fil-Manwal (24) jista’ jiġi dedott li:
–        Debitu dirett SEPA huwa strument ta’ pagament irregolat mill-Manwal għall-ġbir bl-euro fis-SEPA kollha mill-kontijiet magħżula biex jiġi aċċettat il-ġbir.
–        It-tranżazzjonijiet għall-ġbir ta’ fondi minn debitur b’kont ma’ FSP tiegħu huma mibdija minn kreditur permezz tal-FSP tiegħu, skont il-ftehim bejn id-debitur u l-kreditur. Dan il-ftehim huwa bbażat fuq awtorizzazzjoni għall-FSP tal-kreditur u tad-debitur, mogħtija lill-kreditur mid-debitur għall-iddebitar tal-fondi mill-kont tiegħu, li tissejjaħ mandat.
–        Kemm id-debitur kif ukoll il-kreditur għandu jkollhom kont tal-FSP li jinsab fis-SEPA.
–        Il-ġbir imwettaq skont il-Manwal jikkostitwixxi tranżazzjonijiet distinti mill-kuntratt sottostanti li huma bbażati fuqu (25).
51.      Taħt l-iskema SEPA, id-debitu dirett huwa tranżazzjoni ta’ pagament kumplessa li tinvolvi l-interazzjoni kemm tal-FSP tal-pagatur kif ukoll tal-FSP tal-benefiċjarju.
52.      Fil-qosor, il-punt 2 tal-Artikolu 2 tar-Regolament Nru 260/2012 u l-punt 23 tal-Artikolu 4 tad-DSP2 għandhom jiġu interpretati fis-sens li s-servizz ta’ debitu dirett huwa pprovdut kemm mill-FSP tal-pagatur kif ukoll mill-FSP tal-benefiċjarju.
C.      It-tieni domanda preliminari
53.      Permezz tat-tieni domanda tagħha, li hija marbuta mill-qrib mal-ewwel waħda, il-qorti tar-rinviju tistaqsi jekk, f’ċirkustanzi bħal dawk fil-kawża ineżami, il-FSP tal-benefiċjarju jipprovdix is-servizz ta’ debitu dirett.
54.      Fir-rigward ta’ dawn iċ-ċirkustanzi, il-qorti tar-rinviju tenfasizza fil-formulazzjoni tad-domanda li l-FSP tal-benefiċjarju “[j]ittrażmetti istruzzjonijiet ta’
debitu dirett, iżda li ma twettaqx direttament hija stess tranżazzjonijiet ta’ debitu u tiġbor il-fondi abbażi tal-kunsensi minn qabel tal-persuni li jħallsu mogħtija lill-klijenti (benefiċjarji) u tpoġġihom f’kontijiet b’funzjonalità ristretta, tkun qiegħda tipprovdi servizz ta’ debitu dirett.”
55.      Id-dispożizzjonijiet tad-dritt tal-Unjoni li l-interpretazzjoni tagħhom hija mitluba huma l-istess bħal dawk li jinsabu fid-domanda preliminari preċedenti.
56.      Ir-risposta għal din id-domanda teħtieġ li eżaminazzjoni tad-dinamika tat-tranżazzjonijiet ta’
Alternative Payments deskritta fid-digriet tar-rinviju:
–        Il-pagatur (konsumatur, xerrej) jagħti l-kunsens tiegħu billi jagħti mandat lin-negozjant (il-benefiċjarju) biex jiddebita l-kont ta’ pagament tiegħu.
–        In-negozjant, klijent ta’
Aternative Payments, huwa l-benefiċjarju finali tal-fondi u jibda d-debitu dirett mill-kont tal-pagatur (xerrej).
–        Alternative Payments tittrażmetti l-istruzzjonijiet tal-klijenti tagħha (negozjanti, benefiċjarji) lill-iskema tad-debitu dirett SEPA, bl-użu tas-servizzi tas-sistema ta’ pagament CENTROlink, ġestita mill-Bank tal-Litwanja. Id-debiti diretti huma bbażati fuq kunsensi minn qabel (mandati) mogħtija mill-pagatur lin-negozjanti biex perjodikament jiddebitaw fondi mill-kontijiet ta’ pagament tagħhom.
–        Il-fondi jiġu ddebbitati mill-kont tal-pagatur mill-FSP tal-pagatur, li jiftaħ u jimmaniġġja dan il-kont.
–        Il-fondi miġbura jiġu ttrasferiti fil-kontijiet ta’ pagament ristretti miftuħa għall-klijenti (negozjanti, benefiċjarji) ġestiti minn Alternative Payments. Kull klijent għandu kont miftuħ f’format IBAN u jingħata kodiċi ta’ identifikazzjoni, għalkemm il-funzjonalità ta’ dawn il-kontijiet hija limitata u l-klijenti (negozjanti) ma għandhomx aċċess għalihom u ma jistgħux jibdew il-pagamenti.
–        Il-fondi miġbura minn Alternative Payments imbagħad jiġu ttrasferiti minn din il-kumpannija għal fuq il-kontijiet ta’ pagament speċifikati mill-klijenti (negozjanti, benefiċjarji) f’FSP oħra.
57.      Fuq il-bażi ta’ din l-informazzjoni, il-Qorti tal-Ġustizzja qiegħda tintalab tagħti risposta li tindirizza ċ-ċirkustanzi speċifiċi tal-kuntratti konklużi minn Alternative Payments u r-relazzjonijiet tagħha mal-awtoritajiet superviżorji (26). Madankollu, hija l-qorti tar-rinviju li għandha tevalwa dawn iċ-ċirkustanzi u dawn ir-relazzjonijiet.
58.      Il-Qorti tal-Ġustizzja tista’ tagħti lill-qorti tar-rinviju xi indikazzjonijiet sabiex tiffaċilitalha l-interpretazzjoni tad-dritt tal-Unjoni, mingħajr ma tissostitwixxiha fil-funzjonijiet tagħha.
59.      Qabelxejn, infakkar li, skont id-digriet tar-rinviju, Alternative Payments “tipprovdi lill-klijenti tagħha servizz ta’ ġbir ta’ debiti diretti SEPA (27).” Huwa diffiċli għalija naċċetta li FSP li jaderixxi mal-iskema ta’
debitu dirett SEPA jista’, fl-istess ħin, jitqies bħala estranju għall-provvista tas-servizz ta’ debitu dirett.
60.      Jekk qiegħed nifhem sew, Alternative Payments tintervjeni fil-ġbir tad-debiti diretti li permezz tagħhom il-konsumaturi jħallsu lin-negozjanti. Din il-kumpannija tipprovdi servizz lin-negozjanti li kkonkludew kuntratti magħha sabiex tiffaċilita l-ġbir tad-debiti diretti tagħhom. Hija tiċċentralizza l-immaniġġjar ta’ dan il-ġbir, iżda mingħajr ma n-negozjanti jkollhom aċċess għall-kontijiet tagħhom ġestiti minn Alternative Payments, peress li jirċievu l-flus fil-kontijiet ta’ pagament li għandhom mal-FSP regolari tagħhom.
61.      Tali involviment ta’ dawn il-karatteristiċi jagħmel parti mill-ġestjoni tas-servizzi ta’ pagament ta’ debitu dirett, mingħajr ma l-funzjonalità limitata tal-kontijiet tal-klijenti tagħhom (negozjanti) tipprekludi tali klassifikazzjoni, kif ser nispjega.
62.      L-ewwel nett, in-negozjanti (klijenti ta’
Alternative Payments) għandhom kontijiet ta’ pagament IBAN miftuħa ma’ din il-kumpannija, b’kodiċi ta’ identifikazzjoni u operazzjonijiet fis-sistema ta’ pagament CENTROlink simili għal dawk ta’ kwalunkwe FSP ieħor li jipprovdi servizzi ta’ debitu dirett b’mod “ordinarju”.
63.      It-tieni nett, Alternative Payments għandha tosserva l-Artikolu 81(3) tad-DSP2, fil-kapaċità tagħha tal-FSP tal-benefiċjarju (negozjant). Hija għandha tiżgura li dan jirċievi l-ammont totali tat-tranżazzjoni ta’ pagament u li jirċievi l-fondi korrispondenti. Fil-kapaċità tagħha bħala FSP tal-benefiċjarju, hija għandha tittrażmetti l-mandat ta’ pagament lill-FSP tal-pagatur (konsumatur) “[...] fil-limiti ta’ żmien miftehma bejn il-benefiċjarju u l-[FSP], b’hekk jippermetti saldu, sa fejn id-debitu dirett ikun ikkonċernat, fid-data debitament maqbula” (Artikolu 83(3) tad-DSP2).
64.      It-tielet nett, Alternative Payments għandha tindirizza, u ma tistax topponi, ir-rifużjoni tal-fondi miġbura permezz ta’ debitu dirett SEPA, jekk il-FSP tal-pagatur jitlob dan fi żmien tmien ġimgħat wara li jiġu miġbura l-fondi.
65.      In-nuqqas ta’ aċċess mill-benefiċjarji għall-kontijiet miftuħa ma’
Alternative Payments, b’funzjonalità limitata, ma jipprekludix li l-azzjoni ta’ din il-kumpannija tippermetti lill-benefiċjarji jirċievu l-pagamenti permezz ta’ debitu dirett SEPA u tiffaċilita t-trasferiment ta’ dawn il-fondi minn pagatur lill-benefiċjarju fl-eżekuzzjoni ta’ mandat ta’ debitu, li jista’ jkun uniku jew rikorrenti.
66.      L-azzjoni ta’
Alternative Payments deskritta bħala tali turi li hija tintervjeni bħala fornitur ta’ servizz ta’ debitu dirett, li għalih hija għandu jkollha l-awtorizzazzjoni amministrattiva meħtieġa.
67.      Alternative Payments issostni, fid-difiża tagħha, li hija “tippreżenta l-mandati ta’ debitu biss lis-sistemi bankarji li jeżegwixxuhom (28).” Madankollu, kif isostnu b’mod unanimu l-Kummissjoni (29) u l-Gvern Ċek, dak Taljan u dak Litwan (30), il-funzjonijiet eżerċitati miż-żewġ FSP (tal-benefiċjarju u tal-pagatur) fil-kuntest tas-servizzi ta’ debitu dirett jistgħu jkunu differenti, mingħajr madankollu ma jkunu estranji għall-metodu ta’ ħlas kontenzjuż.
68.      Naqbel mal-Gvern Litwan li, meta l-FSP joħroġ l-mandati ta’ debitu, iwettaq funzjonijiet meħtieġa għall-bidu tal-proċedura sħiħa ta’ pagament bid-debitu dirett fi ħdan l-iskema SEPA, irrispettivament minn jekk dak il-FSP innifsu jiddebitahomx direttament (31).
69.      Fil-qosor, il-punt 2 tal-Artikolu 2 tar-Regolament Nru 260/2012 u l-punt 23 tal-Artikolu 4 tad-DSP2 kif ukoll l-punt 3(a) u 4(a) tal-Anness I ta’ din id-direttiva għandhom jiġu interpretati fis-sens li l-FSP tal-benefiċjarju li jittrażmetti struzzjonijiet ta’
debitu dirett jipprovdi servizz ta’ debitu dirett, iżda ma jwettaqx direttament huwa stess tranżazzjonijiet ta’ debitu dirett u jiġbor il-fondi fuq il-bażi tal-kunsens minn qabel tal-pagatur mogħti lill-klijenti (benefiċjarji) u jikkreditahom fil-kontijiet li għandhom funzjonalità ristretta.
D.      It-tielet u r-raba’ domanda preliminari
70.      It-tielet u r-raba’ domanda preliminari huma magħmula fil-każ li r-risposta għall-ewwel żewġ domandi tkun fin-negattiv. Peress li ssuġġerejt lill-Qorti tal-Ġustizzja tirrispondi fl-affermattiv, ma huwiex neċessarju li dawn jiġu eżaminati. Madankollu, ser nagħmel dan b’mod sussidjarju.
71.      Permezz ta’ dawn iż-żewġ domandi, il-qorti tar-rinviju tistaqsi jekk, f’ċirkustanzi bħal dawk fil-kawża ineżami, il-FSP tal-benefiċjarju (jiġifieri, Alternative Payments):
–        jipprovdix “servizz ta’ ksib ta’ tranżazzjonijiet ta’ pagament” (it-tielet domanda preliminari);
–        jekk dan ma jkunx il-każ, hija kienet tipprovdi “servizz ta’ bidu ta’ pagament” (ir-raba’ domanda preliminari).
1.      Servizz ta’ ksib ta’ tranżazzjoni ta’ pagament
72.      Il-punt 44 tal-Artikolu 4 tad-DSP2 jiddefinixxi s-servizz ta’ “akkwistta’ tranżazzjonijiet ta’ pagament” it-termini li għadni kif iddeskrivejt iktar ’il fuq (32). Dan is-servizz huwa, barra minn hekk, imsemmi fost is-servizzi ta’ pagament li jaqgħu taħt il-punt 5 tal-Anness I tad-DSP2.
73.      Bis-servizz ta’
kisba ta’ tranżazzjoni ta’ pagament, il-FSP jipprovdi l-għodda meħtieġa biex negozjant ikun jista’
joffri l-aċċettazzjoni ta’ pagament bil-kards (tal-kreditu u tad-debitu) jew b’metodi oħra ta’ pagament virtwali (33).
74.      Is-servizz ta’
kisba ta’ tranżazzjonijiet ta’ pagament huwa bbażat fuq kuntratt preċedenti bejn il-fornitur (il-FSP) u l-klijent tiegħu (in-negozjant, il-benefiċjarju). Iż-żewġ partijiet jaqblu li l-FSP jaċċetta u jipproċessa t-tranżazzjonijiet ta’ pagament lill-benefiċjarju “li jirriżultaw fi trasferiment ta’ fondi lill-benefiċjarju”. Għalhekk, dan huwa servizz ipprovdut lit-tarf li jirċievi t-tranżazzjoni ta’ pagament, peress li l-utent ta’ dan is-servizz ta’ pagament dejjem jaġixxi bħala benefiċjarju (34).
75.      Huwa paċifiku li Alternative Payments hija awtorizzata tipprovdi servizzi ta’ kisba ta’ tranżazzjonijiet ta’ pagament. Jekk dawk inkwistjoni fil-kawża prinċipali jistgħu jiġu kklassifikati taħt din l-intestatura, huma jkunu koperti mil-liċenzja li għandha din il-kumpannija.
76.      Il-problema li tqum hija, skont id-digriet tar-rinviju, “jekk id-debitu dirett jistax jintuża bħala soluzzjoni teknika sabiex jiġi pprovdut servizz ta’ kisba ta’ tranżazzjonijiet ta’ pagament u jekk, f’ċirkustanzi bħal dawk tal-kawża prinċipali, meta istituzzjoni ta’ pagament tittrażmetti istruzzjonijiet ta’
debitu dirett u tiġbor fondi li tittrasferixxi sussegwentement fuq il-kontijiet tal-klijenti miftuħa ma’ [FSP] ieħor, l-impriża (l-istituzzjoni ta’ pagament) tistax titqies li tipprovdi servizz ta’ kisba ta’ tranżazzjonijiet ta’ pagament (35).”
77.      Fil-fehma tiegħi, l-attività deskritta fid-digriet tar-rinviju ma taqax taħt il-kunċett ta’ servizz ta’ kisba ta’ tranżazzjonijiet ta’ pagament fis-sens tad-DSP2, anki jekk din tista’ tidher li hija, prima facie, kuntrarja.
78.      L-ewwel nett, id-debitu dirett huwa servizz ta’ pagament differenti minn dak tal-kisba ta’ tranżazzjonijiet ta’ pagament u ma huwiex possibbli li dan tal-aħħar jiġi pprovdut bħala strument ta’ debitu dirett SEPA. Id-debiti diretti ma humiex “soluzzjoni teknika” għall-provvista ta’ servizzi ta’ kisba ta’ tranżazzjonijiet ta’ pagament. Kieku dan kien il-każ, il-FSP kienu jkunu jistgħu jagħmlu debiti diretti moħbija fil-kuntest tal-kisba ta’ tranżazzjonijiet ta’ pagament. B’hekk, huma jkunu jistgħu jevitaw l-obbligu skont l-Artikoli 76 u 77 tad-DSP2 rigward l-iskema ta’
debitu dirett pan-Ewropea, li tista’ titqies bħala dritt ta’ rimbors mingħajr kundizzjonijiet (36) għal perijodu ta’ tmien ġimgħat mid-data tad-debitu ta’ fondi, li jiżgura livell għoli ta’ protezzjoni tal-konsumatur fi ħdan is-SEPA.
79.      It-tieni nett, is-servizz ta’ debitu dirett huwa bbażat fuq l-eżistenza ta’ mandat mogħti mid-debitur lill-kreditur, li jestendi għall-eżekuzzjoni ta’ pagamenti rikorrenti. Għall-kuntrarju, fil-kuntest tas-servizz ta’ kisba ta’ tranżazzjonijiet ta’ pagament, hija meħtieġa awtorizzazzjoni speċifika sabiex tiġi vvalidata kull tranżazzjoni ta’ pagament mill-klijent, anki jekk dan tal-aħħar ikun ikkonkluda kuntratt mal-fornitur ta’ servizzi ta’ kisba ta’ tranżazzjonijiet ta’ pagament tiegħu.
80.      Skont id-definizzjoni tiegħu, is-servizz ta’ kisba ta’ tranżazzjonijiet ta’ pagament “isir permezz ta’
kuntratt” bejn in-negozjant (il-benefiċjarju) u l-fornitur ta’ servizzi ta’ kisba ta’ tranżazzjonijiet ta’ pagament, b’tali mod li, għal dan tal-aħħar, ir-relazzjoni mad-debituri tal-ħlas ma hijiex ibbażata fuq mandat bħal dak li jagħti lok għad-debiti diretti.
81.      It-tielet nett, Alternative Payments użat l-istrument ta’ debitu dirett SEPA sabiex tipprovdi s-servizz tagħha lin-negozjanti, li jimplika li hija kellha tosserva r-rekwiżiti u l-ispeċifikazzjonijiet tekniċi previsti għal dawn il-każijiet fl-Artikolu 5(1) u (3), kif ukoll fil-punti (1) u (3) tal-Anness tar-Regolament Nru 260/2012. Dawn ir-rekwiżiti u l-ispeċifikazzjonijiet tekniċi huma differenti minn dawk applikabbli għas-servizzi ta’ kisba ta’ tranżazzjonijiet ta’ pagament.
82.      Fl-aħħar nett, il-punt 44 tal-Artikolu 4 tad-DSP2 u tal-punt 5 tal-Anness I tal-istess direttiva għandhom jiġu interpretati fis-sens li servizz ta’ kisba ta’ tranżazzjonijiet ta’ pagament ma huwiex ipprovdut mill-FSP tal-benefiċjarju (negozjant) li jibgħat istruzzjonijiet ta’ debitu dirett, iżda li ma jwettaqx huwa stess direttament tranżazzjonijiet ta’ debitu u li jiġbor il-fondi fuq il-bażi tal-kunsens minn qabel tal-pagatur (konsumaturi) mogħti lill-klijenti tiegħu (negozjanti, benefiċjarji) u, sussegwentement, jittrasferixxi dawn il-fondi fil-kontijiet tal-klijenti tiegħu miftuħa ma’ FSP oħra.
2.      Servizz ta’ bidu ta’ pagament
83.      Permezz tar-raba’ domanda preliminari tagħha, il-qorti tar-rinviju tqajjem il-possibbiltà li jiġi kkunsidrat li Alternative Payments tipprovdi servizz ta’ bidu ta’ pagament.
84.      Il-punt 15 tal-Artikolu 4 tad-DSP2 jiddefinixxi s-“servizz ta’ bidu ta’ pagament” fit-termini li jiena diġà ttraskrivejt (37). Il-bidu ta’ pagament huwa identifikat ukoll bħala servizz ta’ pagament fil-punt 7 tal-Anness I tad-DSP2.
85.      Fil-kuntest tal-funzjonament tas-servizzi ta’ bidu ta’ pagament:
–        Konsumatur li jixtieq jixtri prodotti jew servizzi mingħand negozjant jipprovdi lill-fornitur tas-servizz ta’ bidu ta’ pagament, permezz tal-interfaċċa tiegħu stess, il-kredenzjali tas-sigurtà tal-kont tal-pagament li l-konsumatur fetaħ mal-FSP regolari tiegħu (ġeneralment il-bank) (38).
–        Il-fornitur tas-servizz ta’ bidu ta’ pagament għandu jinforma lill-FSP tan-negozjant li l-konsumatur huwa lest li jħallas u għandu jikkonferma lin-negozjant, prattikament b’mod istantanju, li t-tranżazzjoni ta’ pagament tkun inbdiet.
–        Wara l-validazzjoni tat-tranżazzjoni mix-xerrej, in-negozjant jikkunsinnalu l-prodotti jew jipprovdilu s-servizz.
86.      Is-servizz ta’ bidu ta’ pagament huwa partikolarment rilevanti fil-qasam tal-kummerċ elettroniku, peress li jipprovdi pont bejn is-sit internet tal-kumpannija u l-pjattaforma online tal-FSP tal-utent, u b’hekk jippermetti li l-pagamenti jitniedew permezz tal-internet u jħaffef il-fluss ta’ merkanzija u servizzi.
87.      Is-servizz ta’ bidu ta’ pagament jippermetti lil dawk li ma jkollhomx kards ta’ pagament jagħmlu xiri online, li għalih iridu sempliċiment ikollhom kont ta’ pagament online, li ma kienx fattibbli qabel ma nħoloq dan il-metodu ta’ pagament ġdid (39).
88.      Il-premessa 31 tad-DSP2 tippreċiża li l-fornitur tas-servizz ta’ bidu ta’ pagament, meta jipprovdi esklużivament dan is-servizz, fl-ebda stadju ma għandu fil-pussess tiegħu fondi tal-utent tal-katina ta’ pagament (40). Din iżżid li, jekk il-fornitur ta’ servizzi ta’ bidu ta’ pagament jixtieq jipprovdi servizzi oħra ta’ pagament, li għalihom huwa għandu bżonn li jiddisponi mill-fondi tal-utent, huwa għandu jikseb awtorizzazzjoni kompleta għall-imsemmija servizzi.
89.      Min-naħa tiegħu, l-Artikolu 66(3)(a) tad-DSP2 jiddikjara li l-fornitur ta’ dan is-servizz “fl-ebda ħin ma jżomm il-fondi tal-pagatur b’rabta mal-għoti ta’ servizz ta’ bidu ta’ pagament.”
90.      L-informazzjoni li tinsab fil-proċess tal-kawża tindika li Alternative Payments għandha l-fondi fil-pussess tagħha matul iċ-ċiklu tal-ħajja tal-operazzjoni. Din iċ-ċirkustanza ma hijiex kompatibbli mal-karatteristiċi tas-servizz ta’ bidu ta’ pagament imsemmija fil-punt 15 tal-Artikolu 4
tad-DSP2, moqri fid-dawl tal-premessi tagħha, u lanqas mal-projbizzjoni fl-Artikolu 66(3)(a) tad-DSP2.
91.      Alternative Payments tirrikonoxxi li l-attività tagħha ma tissodisfax il-kundizzjonijiet biex tikkwalifika bħala servizz ta’ bidu ta’ pagament (41).
92.      Fl-aħħar nett, il-FSP ta’ benefiċjarju (negozjant) ma jipprovdix servizz ta’ bidu ta’ pagament, kif iddefinit fil-punt 15 tal-Artikolu 4
tad-DSP2 u fil-punt 7 tal-Anness I tagħha, li jittrażmetti struzzjonijiet ta’
debitu dirett, iżda li ma jwettaqx huwa stess tranżazzjonijiet ta’ debitu dirett u li jiġbor il-fondi fuq il-bażi tal-kunsens minn qabel tal-pagatur (konsumatur) mogħti lill-klijenti tiegħu (negozjant, benefiċjarju), u sussegwentement, jittrażmetti dawn il-fondi fil-kontijiet tal-klijenti tiegħu miftuħa ma’ FSP oħra.
V.      Konklużjoni
93.      Fid-dawl tal-kunsiderazzjonijiet preċedenti, nipproponi li l-Qorti tal-Ġustizzja tirrispondi lil-Lietuvos vyriausiasis administracinis teismas (il-Qorti Amministrattiva Suprema tal-Litwanja) kif ġej:
“1)      Il-punt 23 tal-Artikolu 4 u l-punti 3(a) u 4(a) tal-Anness I tad-Direttiva (UE) 2015/2366 tal-Parlament Ewropew u tal-Kunsill tal‑25 ta’ Novembru 2015 dwar is-servizzi ta’ pagament fis-suq intern, li temenda d-Direttivi 2002/65/KE, 2009/110/KE u 2013/36/UE u r-Regolament (UE) Nru 1093/2010, u li tħassar id-Direttiva 2007/64/KE, u l-Artikolu 2(2) tar-Regolament (UE) Nru 260/2012 tal-Parlament Ewropew u tal-Kunsill tal‑4 ta’ Marzu 2012 li jistabbilixxi rekwiżiti tekniċi u tan-negozju għat-trasferimenti ta’ kreditu u debiti diretti bl-euro u li jemenda r-Regolament (KE) Nru 924/2009,
għandhom jiġu interpretati fis-sens li:
–        L-eżekuzzjoni ta’ servizz ta’ debitu dirett issir kemm mill-fornitur ta’ servizzi ta’ pagament tal-pagatur, kif ukoll mill-fornitur ta’ servizzi ta’ pagament tal-benefiċjarju.
–        Il-fornitur ta’ servizzi ta’ pagament tal-benefiċjarju, li jittrażmetti istruzzjonijiet ta’
debitu dirett, iżda ma jwettaqx tranżazzjonijiet ta’ debitu dirett huwa stess, u li jiġbor il-fondi fuq il-bażi ta’ kunsens minn qabel mogħti mill-pagatur lill-klijenti (benefiċjarji) u jħallashom f’kontijiet b’funzjonalità ristretta, jipprovdi servizz ta’ debitu dirett.
2)      Il-punt 44 tal-Artikolu 4
u l-punt 5 tal-Anness I tad-Direttiva 2015/2366 għandhom jiġu interpretati fis-sens li l-fornitur ta’ servizzi ta’ pagament tal-benefiċjarju li jittrażmetti istruzzjonijiet ta’
debitu dirett iżda ma jwettaqx direttament tranżazzjonijiet ta’ debitu dirett u jiġbor il-fondi fuq bażi ta’ kunsens mogħti minn qabel mingħand il-pagatur lill-klijenti (benefiċjarji) u jiddepożitahom f’kontijiet b’funzjonalità ristretta ma jipprovdix servizz ta’ kisba ta’ tranżazzjonijiet ta’ pagament.
3)      Il-punt 15 tal-Artikolu 4
u l-punt 7 tal-Anness I tad-Direttiva 2015/2366 għandhom jiġu interpretati fis-sens li fornitur ta’ servizz ta’ pagament tal-benefiċjarju li jittrażmetti istruzzjonijiet ta’
debitu dirett, iżda ma jwettaqx direttament tranżazzjonijiet ta’ debitu u jiġbor il-fondi fuq il-bażi ta’ kunsens mogħti minn qabel mill-pagatur lill-klijenti (benefiċjarji) u jiddepożitahom f’kontijiet b’funzjonalità ristretta ma jipprovdix servizz ta’ kisba
ta’ tranżazzjonijiet ta’ pagament.”
1      Lingwa oriġinali: l-Ispanjol.
2      Regolament tal-Parlament Ewropew u tal-Kunsill tal‑14 ta’ Marzu 2012 li jistabbilixxi rekwiżiti tekniċi u tan-negozju għat-trasferimenti ta’ kreditu u debiti diretti bl-euro u li jemenda r-Regolament (KE) Nru 924/2009 (ĠU 2012, L 94, p. 22). Dan ġie emendat bir-Regolament (UE) 2024/886 tal-Parlament Ewropew u tal-Kunsill tat‑13 ta’ Marzu 2024 li jemenda r-Regolamenti (UE) Nru 260/2012 u (UE) 2021/1230 u d-Direttivi 98/26/KE u (UE) 2015/2366 fir-rigward ta’ trasferimenti ta’ kreditu istantanji f’euro (ĠU L, 2024/886). Ir-Regolament 2024/886 ma huwiex applikabbli ratione temporis għall-kawża ineżami.
3      Direttiva tal-Parlament Ewropew u tal-Kunsill tal‑25 ta’ Novembru 2015 dwar is-servizzi ta’ pagament fis-suq intern, li temenda d-Direttivi 2002/65/KE, 2009/110/KE u 2013/36/UE u r-Regolament (UE) Nru 1093/2010 u li tħassar id-Direttiva 2007/64/KE (ĠU 2015, L 337, p. 35 u r-rettifika fil-ĠU L 102, 2018, p. 97). Iktar ’il quddiem id-“DSP2”.
4      Lietuvos Respublikos mokėjimų įstatymas Nr. VIII-1370 (il-Liġi Nru VIII-1370 tar-Repubblika tal-Litwanja dwar il-Pagamenti), tat‑28 ta’ Ottubru 1999 (iktar ’il quddiem il-“Liġi dwar il-Pagamenti”).
5      Lietuvos Respublikos mokėjimo įstaigų įstatymas Nr. XI-549 (il-Liġi Nru XI-549 tar-Repubblika tal-Litwanja dwar l-Istituzzjonijiet ta’ Pagamenti), tal‑10 ta’ Diċembru 2009 (iktar ’il quddiem il-“Liġi dwar l-Istituzzjonijiet ta’ Pagamenti”).
6      SEPA hija l-akronimu Ingliż ta’ Single Euro Payments Area (Żona Unika ta’ Pagamenti bl-Euro). Is-SEPA hija l-qasam li fih iċ-ċittadini, in-negozji u atturi ekonomiċi oħra jistgħu jagħmlu u jirċievu pagamenti bl-euro fl-Ewropa, ġewwa u barra l-fruntieri nazzjonali, bl-istess kundizzjonijiet u bl-istess drittijiet u obbligi, irrispettivament minn fejn jinsabu. Dan huwa element essenzjali tas-suq intern tal-pagamenti.
7      Din hija d-Deċiżjoni Nru 03–126 tal-Kunsill tal-Bank tal-Litwanja, tas‑26 ta’ Awwissu 2022, dwar l-applikazzjoni ta’ miżura ta’ implementazzjoni għal Alternative Payments (iktar ’il quddiem id-“deċiżjoni kkontestata”).
8      L-IBAN huwa n-numru li jidentifika kont ta’ pagament internazzjonali li jidentifika wkoll, b’mod inekwivoku, kont ta’ pagament individwali fi Stat Membru.
9      Punt 11 tad-deċiżjoni tar-rinviju.
10      Il-EuropeanPaymentsCouncil (il-Kunsill Ewropew tal-Pagamenti) huwa l-korp ta’ koordinazzjoni u tat-teħid ta’ deċiżjonijiet tas-settur bankarju Ewropew fir-rigward tal-pagamenti, li l-għan iddikjarat tiegħu huwa li jappoġġja u jippromwovi l-ħolqien tas-SEPA.
11      Il-punt 4(a) tal-Anness I jikkonċerna l-eżekuzzjoni ta’ tranżazzjonijiet ta’ pagament meta l-fondi jkunu koperti minn linja ta’ kreditu miftuħa għal utent ta’ servizzi ta’ pagament. Fost dawn it-tranżazzjonijiet hemm ukoll l-eżekuzzjoni ta’ debiti diretti, inkluż debiti diretti ta’ darba.
12      Direttiva tal-Parlament Ewropew u tal-Kunsill tat‑13 ta’ Novembru 2007 dwar is-servizzi ta’ ħlas fis-suq intern li temenda d-Direttivi 97/7/KE, 2002/65/KE, 2005/60/KE u 2006/48/KE u li tħassar id-Direttiva 97/5/KE(ĠU 2007, L 319, p 1, rettifika fil-ĠU 2009, L 187, p. 5).
13      Sentenza tal‑11 ta’ April 2019, Shipping Company (Portugal) – Agentes de Navegação (C‑295/18, EU:C:2019:320, punt 38): “[…] l-eżekuzzjoni ta’ debiti diretti mibdija minn min jitħallas minn kont li ma huwiex irreġistrat taħt ismu taqa’ taħt il-kunċett ta’ ‘servizzi ta’ ħlas’ li jinsab fl-Artikolu 2(1) tad-Direttiva 2007/64, anki fl-assenza ta’ kwalunkwe obbligu sottostanti bejn min iħallas u min jitħallas, meta min iħallas, li taħt ismu huwa rreġistrat il-kont ta’ ħlas iddebitat b’dan il-mod, ikun ta l-kunsens tiegħu għal dawn id-debiti diretti.”
14      Sentenza tal‑11 ta’ April 2019, Shipping Company (Portugal) – Agentes de Navegação (C‑295/18, EU:C:2019:320, punt 48) “[…] l-Artikolu 2(1) tad-Direttiva 2007/64 għandu jiġi interpretat fis-sens li taqa’ taħt il-kunċett ta’ ‘sevizzi ta’ ħlas’, fis-sens ta’ din id-dispożizzjoni, l-eżekuzzjoni ta’ debiti diretti mibdija minn min jitħallas minn kont ta’ ħlas li ma huwiex irreġistrat taħt ismu u li għaliha l-persuna li taħt isimha huwa rreġistrat il-kont iddebitat b’dan il-mod ma tatx il-kunsens tagħha.”
15      Il-mandat (li jista’ jissejjaħ ukoll “mandat ta’ debitu dirett”) jinkludi l-awtorizzazzjoni mogħtija mill-pagatur biex jinġabru l-ħlasijiet mill-kont tiegħu minn data partikolari.
16      Ir-rekwiżiti applikabbli għad-debiti diretti SEPA huma stabbiliti prinċipalment fl-Artikolu 5(1) u (3) u fil-punti (1) u (3) tal-Anness tar-Regolament Nru 260/2012. Tista’ ssib id-dettalji tal-karatteristiċi tagħhom fid-dokument SEPA, Mistoqsijiet Frekwenti – Debiti diretti SEPA, disponibbli fuq https://www.sepaesp.es/sepa/es/faqs/sdd/. Għandu jiġi nnotat li dan id-dokument juża t-terminu “debitu dirett” (“directdebit”) sabiex jindika d-debiti diretti.
17      Punti 3 u 4 ta’ dawn il-konklużjonijiet.
18      Ara, fl-istess sens, il-punt 24 tal-osservazzjonijiet bil-miktub tal-Kummissjoni u l-punt 15 tal-Gvern Litwan.
19      Din il-kumpannija tiċċita insostenn tal-argument tagħha, għalkemm, fil-fehma tiegħi, mingħajr bażi, is-sentenza tat‑22 ta’ Frar 2024, ABC Projektai (C‑661/22, EU:C:2024:148, punt 39).
Dak il-paragrafu sempliċement jgħid li “[…] il-punt 23 tal-Artikolu 4 ta’ din id-direttiva jipprevedi espressament l-eżekuzzjoni ta’ debiti diretti minn kont ta’ pagament, mibdija minn min jitħallas abbażi tal-kunsens mogħti lil dan tal-aħħar minn min iħallas. Issa, l-eżekuzzjoni tajba ta’ tali tranżazzjoni ta’ pagament tippreżupponi d-disponibbiltà, minn qabel, tal-fondi neċessarji għal din it-tranżazzjoni fil-kont ta’ pagament ta’ min iħallas.”
20      Punti 5 u 6 ta’ dawn il-konklużjonijiet.
21      Skema jew sistema tas-SEPA hija sett ta’ regoli, prattiki u standards biex tiġi żgurata l-interoperabbiltà fil-forniment u fl-operat ta’ strument ta’ pagament tas-SEPA miftiehem fil-livell interbankarju.
22      European Payments Council: SEPA Direct Debit Core Scheme Rulebook, EPC016–06/2025, verżjoni 1.0, data tal-pubblikazzjoni: 28 ta’ Novembru 2024, data tal-applikazzjoni: 5 ta’ Ottubru 2025, https://www.europeanpaymentscouncil.eu/sites/default/files/kb/file/2024-11/EPC016-06%202025%20SDD%20Core%20Rulebook%20version%201.0.pdf. Il-Manwal jinkludi sett ta’ regoli, prattiki u standards interbankarji għall-eżekuzzjoni ta’ debiti diretti bl-euro fil-kuntest tas-SEPA mill-parteċipanti tal-iskema. L-għan huwa li jiġi pprovdut ipproċessar ta’ operazzjonijiet diretti, minn tarf sa tarf u kompletament elettroniku. Dan l-għan japplika wkoll għal proċessi differenti ta’ ġestjoni tal-eċċezzjonijiet, bħal ċaħdiet, rifużjonijiet, retroċessjonijiet, rimborsi, rifjuti u revoki. Fost il-parteċipanti, hija permessa biss il-ġestjoni elettronika tal-informazzjoni dwar il-mandati ta’ debitu. Id-debitur u l-kreditur jistgħu jiskambjaw mandat ta’ debitu bil-miktub jew f’forma elettronika.
23      Manwal, p. 115.
24      Manwal, p. 20.
25      Il-kuntratt sottostanti huwa miftiehem bejn id-debitur u l-kreditur. Dan il-kuntratt ma jaffettwax lill-FSP tal-kreditur jew lill-FSP tad-debitur, u lanqas ma huwa vinkolanti għalihom, peress li huma interessati biss fil-ftehim mal-klijenti rispettivi tagħhom rigward il-kundizzjonijiet għall-provvista tas-servizzi relatati mad-debiti diretti.
26      Fl-osservazzjonijiet bil-miktub tagħha, Alternative Payments issostni li l-Bank tal-Litwanja kien awtorizzaha twettaq is-servizzi inkwistjoni sakemm irtira l-liċenzja tagħha fl‑2022.
27      Punt 33, in fine, tad-digriet tar-rinviju. Dikjarazzjoni simili tinsab fil-punt 13.6 tal-istess digriet, riprodotta fil-punt 28 ta’ dawn il-konklużjonijiet.
28      Punt 4 tal-osservazzjonijiet bil-miktub ta’ Alternative Payments. L-istess affermazzjoni hija rripetuta, taħt dawn it-termini jew oħrajn, f’punti oħra tal-osservazzjonijiet tagħha.
29      Punti 35 sa 38 tal-osservazzjonijiet bil-miktub tal-Kummissjoni.
30      Punt 13 tal-osservazzjonijiet bil-miktub tal-Gvern Ċek; punti 24 sa 26 tal-osservazzjonijiet bil-miktub tal-Gvern Taljan; u l-punti 22, 23 u 26 sa 34 tal-osservazzjonijiet bil-miktub tal-Gvern Litwan.
31      Punt 26 tal-osservazzjonijiet bil-miktub tal-Gvern Litwan.
32      Punt 3 ta’ dawn il-konklużjonijiet. It-terminu “akkwist” ma huwiex eżatt f’dan il-kuntest: proprjament, it-tranżazzjoni ta’ pagament ma tiġix akkwistata (jiġifieri, ma tinkisibx, ma tiġix riċevuta l-proprjetà). Jidhirli li t-terminoloġija tal-verżjoni Ġermaniża “Annahme und Abrechnung von Zahlungsvorgängen (Acquiring)”, li tista’ tiġi tradotta bħala aċċettazzjoni u pagament ta’ tranżazzjonijiet ta’ pagament, hija iktar preċiża.
33      L-eżempju tipiku ta’ servizz ta’ kisba ta’ tranżazzjonijiet ta’ pagament huwa l-pagament bil-kard tal-kreditu, kif jirriżulta mill-premessa 10 tad-DSP2: “[d]in id-Direttiva tintroduċi definizzjoni newtrali tal-akkwist ta’ tranżazzjonijiet ta’ pagament sabiex taqbad mhux biss il-mudelli akkwirenti tradizzjonali strutturati madwar l-użu ta’ kards tal-pagament, iżda wkoll mudelli ta’ negozju differenti, inklużi dawk fejn huwa involut aktar minn akkwirent wieħed. Dan għandu jiżgura li l-kummerċjanti jirċievu l-istess protezzjoni ikun x’ikun l-istrument ta pagament użat fejn l-attività hija l-istess bħall-akkwist ta’ tranżazzjonijiet bil-kard.”
34      Bħala emittent ta’ tranżazzjoni ta’ pagament (pereżempju, bil-kard), ġeneralment insibu servizz ta’ pagament differenti, jiġifieri s-servizz ta’ “ħruġ ta’ strumenti ta’ pagament”, iddefinit fl-Artikolu 4(45) tad-DSP2 bħala “servizz ta’ pagament minn fornitur ta’ servizzi ta’ pagament li jidħol f’kuntratt li jipprovdi lil pagatur strument ta’ pagament biex jinbdew u jiġu pproċessati t-tranżazzjonijiet ta’ pagament tal-pagatur”.
35      Punt 40 tad-digriet tar-rinviju. Korsiv miżjud.
36      Dan huwa magħruf bħala l-premessa 76 tad-DSP2.
37      Punt 3 ta’ dawn il-konklużjonijiet.
38      Il-konsumatur jagħti l-kunsens li l-fornitur (terz) tas-servizz ta’ bidu ta’ pagament jaċċedi għall-kont bankarju tiegħu sabiex jibda pagament f’ismu.
39      Il-premessa 29 tad-DSP2: “Is-servizzi ta’ bidu ta’ pagament jippermettu lill-fornitur ta’ servizzi ta’ bidu ta’ pagament biex jipprovdi serħan tal-moħħ lill-benefiċjarju li l-pagament ikun inbeda sabiex jagħti inċentiv lill-benefiċjarju li jirrilaxxa l-oġġetti jew jagħti s-servizzi mingħajr dewmien bla bżonn. Tali servizzi joffru soluzzjoni bi prezz baxx kemm għall-kummerċjanti kif ukoll għall-konsumaturi u jipprovdu lill-konsumaturi bil-possibbiltà li jixtru online anke jekk ma jkollhomx kards ta’ pagament.”
40      Huwa preċiżament għal din iċ-ċirkustanza li l-fornituri ta’ servizzi ta’ bidu ta’ pagament, peress li ma jkollhomx fil-pussess tagħhom fondi tal-klijenti tagħhom, ma humiex suġġetti għar-rekwiżiti (iktar stretti) applikabbli għall-operaturi ekonomiċi li għandhom dawn il-fondi.
41      Punti 82 u 83 tal-osservazzjonijiet bil-miktub ta’ Alternative Payments.